Broj: 711-I-1814-M-367/22-02-21

Zagreb, 02. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjek, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Jose Vrkljan, direktora trgovačkog društva LIKA CESTE d.o.o. za održavanje, zaštitu, rekonstrukciju, izgradnju cesta i cestovnih objekata**,za davanjem mišljenja Povjerenstva,na 184. sjednici održanoj dana 02. rujna 2022.g. daje sljedeće

**MIŠLJENJE**

1. **Sukladno članku 17. stavku 1. ZSSI-a,** **obveznik Joso Vrkljan,** **direktor trgovačkog društva** **LIKA CESTE d.o.o. za održavanje, zaštitu, rekonstrukciju, izgradnju cesta i cestovnih objekata ne može istovremeno uz obnašanje navedene dužnosti obnašati javnu dužnost člana Gradskog vijeća Grada Gospića.**
2. **Sukladno odredbi članka 8. stavka 1. ZSSI-a obveznik je dužan razriješiti okolnost istodobnog obnašanja dužnosti iz točke I. izreke.**

Obrazloženje

Zahtjev za davanjem mišljenja Povjerenstva podnio je Joso Vrkljan, direktor trgovačkog društva LIKA CESTE d.o.o. za održavanje, zaštitu, rekonstrukciju, izgradnju cesta i cestovnih objekata. U Povjerenstvu zahtjev je zaprimljen 25. kolovoza 2022. pod poslovnim brojem 711-U-7497-M-367/22-01-5, povodom kojeg se vodi predmet broj M-367/22.

Uvidom u registar nadležnog trgovačkog suda, utvrđeno je da je Ličko-senjska županija suosnivač trgovačkog društva LIKA CESTE d.o.o. za održavanje, zaštitu, rekonstrukciju, izgradnju cesta i cestovnih objekata, dok je uvidom u Registar pravnih osoba koje vodi Povjerenstvo, utvrđeno da poslovni udio Ličko-senjske županije iznosi 52,92 % temeljnog kapitala u navedenom trgovačkom društvu.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog Zakona, te je stoga Joso Vrkljan obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenjem navodi da je obveznik podnošenja imovinske kartice kao član uprave-direktor trgovačkog društva Lika ceste d.o.o., koja je u većinskom vlasništvu Ličko - senjske županije, te da je da je na prošlim izborima izabran u Gradsko vijeće Grada Gospića.

Obveznik traži mišljenje Povjerenstva može li biti član Gradskog vijeća Grada Gospića ili mora staviti mandat u mirovanje.

Člankom 3. stavcima 1. i 2. ZSSI-a propisano je tko su obveznici u smislu toga Zakona, dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Međutim, pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Druga javna dužnost iz članaka 17. Zakona podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. ZSSI-a. Tako su članovi predstavničkih tijela jedinica lokalne samouprave, koje sukladno članku 75. Zakona o lokalnim izborima biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih Zakon ne određuje kao obveznike. Povjerenstvo stoga tumači da obnašanje dužnosti gradskog vijećnika nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

U ovom slučaju Zakonom o trgovačkim društvima („Narodne novine“ broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, 34/22) kao posebnim zakonom kojim se uređuje način imenovanja direktora trgovačkih društava, nije izričito propisano da direktori trgovačkih društava u vlasništvu jedinica lokalne i područne (regionalne) samouprave mogu istovremeno uz obnašanja navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom navedenog obveznik Joso Vrkljan, direktor trgovačkog društva LIKA CESTE d.o.o. za održavanje, zaštitu, rekonstrukciju, izgradnju cesta i cestovnih objekata, ne može istovremeno uz obnašanje navedene dužnosti, obnašati drugu javnu dužnost člana Gradskog vijeća Grada Gospića.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost te bi obveznik koji istodobno obnaša dužnost direktor trgovačkog društva LIKA CESTE d.o.o. za održavanje, zaštitu, rekonstrukciju, izgradnju cesta i cestovnih objekata te istodobno dužnost člana Gradskog vijeća Grada Gospića bio dužan u što kraćem roku razriješiti okolnostnjihovog istodobnog obnašanja, razrješenjem od obavljanja funkcije u upravi trgovačkog društva ili stavljanjem mandata člana Gradskog vijeća Grada Gospića u mirovanje za vrijeme obnašanja dužnosti direktora trgovačkog društva u većinskom vlasništvu Ličko-senjske županije, jer će u protivnom biti u povredi članka 17. stavka 1. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Joso Vrkljan, elektroničkom dostavom
2. Objava na internetskoj stranici Povjerenstva
3. Pismohrana